กู้บ้านธอส.ยอดยังวิ่ง3วันขอกู้แล้ว7พันล.
สินเชื่อ ธอส.ยอดจอง 7,000 ล้าน คาดว่าไม่กี่วันเต็ม หมื่นล้านบาท
23 ต.ค. 2558

สินเชื่อ ธอส.ยอดจอง 7,000 ล้าน คาดว่าไม่กี่วันเต็ม หมื่นล้านบาท
นายอภิศักดิ์ ตันติวรวงศ์ รมว.คลัง เปิดเผยว่า มาตรการอสังหาริมทรัพย์ที่ออกมาล่าสุดให้ธนาคารอาคารสงเคราะห์ (ธอส.) ปล่อยกู้ 1 หมื่นล้านบาท เปิดให้ยื่นกู้ 3 วัน มีคนมายื่นแล้ว 7,000 ล้านบาท คาดว่าภายในไม่กี่วันก็จะเต็มวงเงิน ส่วนมาตรการหักลดหย่อนภาษีบ้านใหม่ 20% สำหรับบ้านราคาไม่เกิน 3 ล้านบาท ได้เร่งให้กรมสรรพากรออกพระราชกฤษฎีกาภายใน 2 สัปดาห์นี้ และจะมีผลย้อนหลังตั้งแต่วันที่คณะรัฐมนตรี (ครม.) มีมติออกมา
รมว.คลัง กล่าวว่า หากวงเงินสินเชื่อบ้านตามนโยบายรัฐหมดแล้ว จะมีการขยายวงเงินสินเชื่อเพิ่มเติมหรือไม่นั้น จะเป็นหน้าที่ของคณะกรรมการ ธอส.ที่จะเป็นผู้พิจารณาตามความเหมาะสม และการบริหารความเสี่ยงของธนาคาร การลดค่าธรรมเนียมและจดจำนองนั้น อยู่ระหว่างขั้นตอนของ รมว.มหาดไทย ลงนาม ซึ่งคาดว่าจะมีการลงนามและมีผลบังคับใช้ภายในเดือนนี้
สำหรับมาตรการสินเชื่อซอฟต์โลน 1 แสนล้านบาท ธนาคารออมสินให้ธนาคารพาณิชย์กู้แล้ว 9,000 ล้าน บาท คาดว่าไม่นานจะเต็มวงเงิน